סוויספורט העולמית, אחת החברות המובילות בעולם בתחום שרותי הקרקע והמטען, טיפלה ב-250 מיליון נוסעים וב-4.7 מיליון טון מטען בשנת 2017.
הגידול בטיפול בכמות הנוסעים ל-250 מיליון מהווה גידול של 8.7% לעומת שנת 2016, ואילו הטיפול ב-4.7 מיליון טון מהווה גידול של 8.4% לעומת שנת 2016. גם ההכנסות מתחום המטענים במהלך 2017 גדלו ב-9.2% ועמדו על 600 מיליון פרנק שוויצרי (כ-617 מיליון דולר).
נציין כי העלייה בהכנסות המטען תואמות את תחזיות יאט״א בנושא עבור שנת 2017 שהעריכה בזמנו כי יהיה מדובר ב-9%.
סך כל הכנסות הקבוצה בשנת 2017 גדלו ב-6.4% לעומת שנת 2016 והגיעו ל-3.1 מיליארד פרנק שוויצרי (3.18 מיליארד דולר).
אריק בורן (Born), מנכ״ל סוויספורט העולמית, ציין עם פרסום הדוחות כי ״שנת 2017 היתה שנה מוצלחת נוספת עבור סוויספורט. השגנו את יעדי ההכנסות והרווחיות וגדלנו בצורה אורגנית באמצעות השגת לקוחות חדשים וכניסה לשווקים חדשים״.
בורן ציין כי עם השלמת הרכישה של חברת Aerocare האוסטרלית החודש החברה הניחה את הבסיס לצמיחה עתידית בשווקים של אסיה והפסיפיק.
עם רכישה אחרונה זו חברת סוויספורט פועלת כיום ב-315 שדות תעופה בעולם וב-50 מדינות, בהן ישראל.